Kurikulárna reforma.

Na Slovenských školách sa rozbehlo niečo, čo sa volá kurikulárna reforma. O čom je vlastne reč? Google mi povedal, že: „Kurikulárna reforma je nová úprava vzdelávania na základných školách na Slovensku, ktorá nahrádza staré memorovanie dôrazom na tvorivosť, kritické myslenie a praktické zručnosti.“
Skúsenosť ma učí, že ak nás chce niekto oklamať, vytvorí definíciu s nejasnými, dvojzmyselnými pojmami. Presne to je predvedené v hore uvedenej definícii. Teraz bude staré memorovanie nahradené novým, alebo žiadnym? A čo bolo na doterajšom memorovaní „staré“? Je to manipulácia so slovami, keď sa nám snažia  podsúvať, že niečo staré, nemoderné, plesnivé, bude nahradené niečím novým, úžasným a pokrokovým. A čo vlastne je to „kritické myslenie?“ Opýtal som sa opäť googlu a odpovedal mi:   „ Kritické myslenie je schopnosť objektívne analyzovať informácie, overovať fakty a vytvárať podložené závery namiesto slepého prijímania tvrdení.“ A naozaj doteraz žiaci len slepo niečo prijímali? Nikto ich neučil overovať fakty? A ak to doteraz nikto nerobil, zrazu to začnú všetci robiť? Mám nepríjemný pocit, že niekto nás ide opiť rožkom. Ak sa nebudú musieť žiaci memorovať, čo to znamená?
Nebudú sa učiť násobilku?
Nebudú sa učiť vybrané slová ani gramatiku?
Nebudú sa musieť namemorovať Pytagorovu vetu alebo Archimedov zákon?
Nebudú musieť vedieť polomer Zemegule, ani jej obvod na rovníku? Ani vzdialenosť Zeme od Slnka? Ani rýchlosť svetla? Ani Ludolfolvo číslo?
Ako sa dá bez memorovania naučiť cudzia reč?
Nebudú musieť vedieť kto to bol Homér, Cézar, Nero, Galileo, Newton, Napoleon, Hitler, či Štefánik?
V autoškole sa nebudú musieť namemorovať dopravnú vyhlášku?
Alebo sa budú ďalej memorovať, ale nie nejako zastaralo, ale, takpovediac, progresívne?
[bookmark: _GoBack]Bohužiaľ stále platí, že bez hlbokých znalostí nemožno objaviť hlboké súvislosti. Bez hlbokých znalostí nemožno tieto hlboké súvislosti pochopiť, vysvetliť a potom sa podľa nich správať. Bez hlbokých, namemorovaných vedomostí by žiadny lekár nikdy nestanovil ani jednu diagnózu. Bez hlbokých, namemorovaných vedomostí by sa žiadny šachista nestal šachovým veľmajstrom. A bohužiaľ platí aj to, že dutá hlava nemôže byť zdrojom kritického myslenia...
Dr. Paulov.


